'টিট ফর ট্যাট'
প্রকাশ: ১৪ জানুয়ারি ২০১৮
আমাদের এক বড় ভাই আছেন। আমরা ডাকি 'সূত্র' ভাই। না, এমন সম্বোধন কোনো আত্মীয়তার সূত্রে না। কিংবা কোনো নাটক অথবা যাত্রার সূত্রধরও তিনি নন। এ সূত্র এসেছে আমাদের সবার জানা বিজ্ঞানী নিউটনের সূত্র থেকেই। মানবিকের ছাত্র হয়েও আমাদের সূত্র ভাই হচ্ছেন বিজ্ঞানী নিউটনের একনিষ্ঠ ভক্ত ও তার তৃতীয় সূত্রের কঠোর অনুসারী- 'প্রতিটি ক্রিয়ার একটি সমান ও বিপরীত প্রতিক্রিয়া আছে।'
অবশ্য একই সংক্রান্ত একটি বাংলা প্রবাদ বহুকাল ধরে প্রচলিত- যেমন কুকুর তেমন মুগুর। আছে একটি ইংরেজি প্রবাদও- টিট ফর ট্যাট। স্বাভাবিকভাবেই তাই প্রশ্ন এসে যায়, কোনটি আগে আবিস্কৃত হয়েছে?
সূত্রের সূত্রধর সূত্র ভাইকে আমরা প্রশ্নটি করি।
সূত্র ভাই, তিনটির মধ্যে কোনটি সিনিয়র?
কোন তিনটির কথা বলছ ভাই?
এই যে, বাংলার লোকজ প্রবাদ, নাকি ইংরেজি প্রবাদ, নাকি নিউটনের সূত্র? কে কাকে অনুসরণ করেছে? বাংলা প্রবাদ কি কোনোভাবে নিউটনের কানে পৌঁছেছিল? অথবা ইংরেজিটা? যার সূত্র ধরে তিনি সূত্রটি বের করেছিলেন? নাকি নিউটনের সূত্রকে প্রবাদে রূপান্তর করেছি আমরা? কোনটা মৌলিক?
সূত্র ভাই বিতর্কে যান না। তিনি নিউটনকেই বেছে নেন। কারণ নিউটনের একটা পরিচিতি আছে। যেমন পরিচিতি আছে সূত্র ভাইয়ের নিজের, অন্তত তার পরিচিত মহলে।
অনেক দিন ধরেই দেখছি, সূত্র ভাই সব ক্রিয়ায় সমান প্রতিক্রিয়া দেখান। অনেকটা অ্যালুমিনিয়ামের পাতিলের মতো। যতটা আগুন ততটাই তাপ। বিশেষ করে সম্বোধনের ক্ষেত্রে একেবারে সমানে সমান। এ ব্যাপারে কোনো ছাড় নেই। একমাত্র রক্তের আত্মীয় ছাড়া অন্য কেউ যদি তাকে আপনি সম্বোধন করেন, তাহলে তিনিও তাকে আপনি করে ডাকেন। আবার কেউ যদি তাকে তুমি বলেন, তাহলে তিনিও তাকে তুমি বলেন। আর যে তুই ডাকে তাকে সরাসরি তুই।
এই যেমন আমরা, সূত্র ভাইকে তুমি বলি। সূত্র ভাইও আমাদের ভাই এবং তুমি বলেন। তার এই সূত্র কথা বলতে শেখা ছোট্ট শিশু থেকে শুরু করে সব পর্যায়ে প্রযোজ্য। প্রতিটি সম্বোধনের সমান ও বিপরীত প্রতিক্রিয়া দেখান তিনি। কর্মের ক্ষেত্রেও তাই।
একবার সূত্র ভাই ব্যক্তিগতভাবে ঘনিষ্ঠ এক ডাক্তারের কাছে গেলেন স্বাস্থ্যগত পরামর্শের জন্য। ডাক্তার সাহেবের চেম্বারের সামনে নোটিশ টানানো- প্রথম সাক্ষাৎ ৫০০। পরবর্তী প্রতি সাক্ষাৎ ৩০০। সূত্র ভাই ৫০০ টাকা দিয়ে ডাক্তারের সাক্ষাৎ পেলেন।
এর বেশ কিছুদিন পরের ঘটনা।
কী এক জরুরি প্রয়োজনে সূত্র ভাইকে দরকার পড়ল ডাক্তার সাহেবের। তিনি সূত্র ভাইকে ফোন দিলেন। সূত্র ভাই তাকে অফিসে আসতে বললেন এবং ডাক্তার সাহেব পৌঁছানোর আগেই তিনি তার রুমের সামনে একটা নোটিশ টানালেন- প্রথম সাক্ষাৎ ৫০০। পরবর্তী প্রতি সাক্ষাৎ ৩০০।
নোটিশ দেখে ডাক্তার সাহেব হাসলেন। ভাবলেন, সূত্র ভাই মজা করছেন। কিন্তু না, সূত্রানুসারে ডাক্তার সাহেবকে ৫০০ টাকা দিয়েই সূত্র ভাইয়ের
সাক্ষাৎ পেতে হয়েছে। কারণ সূত্রের ব্যাপারে সূত্র ভাই সিরিয়াস। এ বিষয়ে কোনো ছাড় কিংবা ডিসকাউন্ট তিনি দেন না। শুধু একটি ব্যতিক্রম
ঘটনা ছাড়া।
সূত্র ভাইয়ের বড় বোনের বিয়ের পর হলো ঝামেলা। বিয়ের দু'দিনের মাথায় তার নতুন দুলাভাই উসখুস করতে লাগলেন। তিনি সূত্র ভাইয়ের সূত্র-সংক্রান্ত ব্যাপারটা জানতেন। ফলে সম্পর্কের সূত্রপাতের শুরুতে তিনি ঝুঁকির দিকে গেলেন না। কারণ সূত্র ভাইয়ের সঙ্গে তার সম্পর্কটা আইনের; রক্তের না। আইনের সম্পর্কের ক্ষেত্রে সূত্র ভাই কী ধরনের সূত্র প্রয়োগ করেন, সে ব্যাপারে তিনি নিশ্চিত ছিলেন না। ফলে সূত্র ভাইয়ের সঙ্গে ভাববাচ্যে কথা বলতে লাগলেন নতুন দুলাভাই।
তারপর কী খবর?
হুম। ভালো।
সব ঠিকঠাক চলছে তো?
জি। ঠিকঠাক।
তারপর, দিনকাল কেমন যাচ্ছে?
জি, ভালো।
হুম বলে নতুন জামাই ঝিম মেরে থাকেন। নতুন কথা খুঁজে পান না। কারণ ভাব জমানোর জন্য ভাববাচ্য মোটেও উপযুক্ত পন্থা না। ফলে স্ত্রীর একমাত্র ছোট ভাইকে 'শালা' ডাকার মজা থেকে বঞ্চিত দুলাভাই মুখ কালো করে এদিক-সেদিক ঘুরতে থাকেন। 'শালা' ডাকলে যদি সূত্র ভাইও তাকে 'শালা' ডেকে বসে! কোনো বিশ্বাস নেই। অতীতে এমন অনেক কাণ্ড সূত্র ভাই করেছেন।
একবার এক কথিত 'সাধু' সূত্র ভাইয়ের হাত দেখে হুঙ্কার দিয়ে বললেন, তোর হবে রে পাগলা। তোর হবে। যাহ, আমি বললাম।
এ ধরনের ক্ষেত্রে কী হয়? যার হাত দেখা হচ্ছে, তিনি আনন্দে গদগদ হয়ে যান। সূত্র ভাই তা হলেন না। তিনি পাল্টা হুঙ্কার দিয়ে বললেন, তাহলে তোর হচ্ছে না কেন রে পাগলা? তুই কেন মানুষের বাড়ি বাড়ি ঘুরে বেড়াস দুটি পয়সা কামানোর জন্য?
সূত্র ভাইয়ের 'অ-স্বাদু' কথায় সাধুর টনক নড়ে। এর পর তিনি আর সূত্র ভাইদের বাড়িমুখী হননি।
এই গল্প অনেকেরই জানা। হয়তো সূত্র ভাইয়ের নবাগত দুলাভাইও জানতেন। মুখ কালো করে থাকাকেই তিনি তাই সমাধানের পথ হিসেবে বেছে নিলেন।
দুঃখ সংক্রামক। মুখ কালো করে থাকাও যেহেতু দুঃখের মধ্যে পড়ে, সেই দুঃখ দ্রুত সূত্র ভাইয়ের বোনের মধ্যে সংক্রমিত হয়।
স্বামীর মুখ কালোকে টেক্কা দিয়ে সূত্র ভাইয়ের বড় বোন আরও বেশি মুখ কালো করে ভাইয়ের কাছে আসেন।
এটা কোনো কথা, জহির! তুই কি চাস না আমি সুখী হই?
জানিস না কী হয়েছে! ভয়ে তোর দুলাভাই তোকে শালা ডাকতে পারছে না। বউয়ের ছোট ভাইকে যদি শালাই ডাকতে না পারে, তাহলে বিয়ে করল কী জন্য? দেনমোহর যেমন বউয়ের অধিকার, তেমনি স্ত্রীর ছোট ভাইকে শালা ডাকাও হচ্ছে জামাইয়ের অধিকার। আর বিয়ে হচ্ছে একটি সমানাধিকার। সে তো তার অধিকার প্রতিষ্ঠিত করতে পারছে না।
জামাইয়ের শোকে প্রায় পাথর বড় বোন মনে যা এলো তাই বলল। শুনে সূত্র ভাই আশাহত বোনের দিকে কিছুটা আশার চোখে তাকান।
তা আমি কী করব? আমি তো তোর জামাইয়ের মুখে সুপার গ্লু লাগিয়ে রাখিনি।
তুই একটু ছাড় দে ভাই। রক্তের সম্পর্ক যা, আইনের সম্পর্কও তাই। সংসারে অশান্তি হয় এমন কোনো সূত্র প্রয়োগ করিস নে।
সম্পর্কের বিচার আর সংসারের শান্তির লক্ষ্যে সূত্র ভাই সেই একবারই ছাড় দিয়েছিলেন। এর পর আর কোনো ছাড়াছাড়ি নাই।
আইনের মতো সূত্র ভাইয়ের সূত্রও তার নিজস্ব গতিতে চলছে।
কথাসাহিত্যিক ও নাট্যকার
উপ-সম্পাদক, সারাবাংলা
পরবর্তী খবর পড়ুন : চালের মূল্যবৃদ্ধি ও দারিদ্র্যসীমা
স্মৃতিবিনাশী এক ব্যাধি
ছবি নিয়ে বিড়ম্বনা
যশোর-খুলনা মহাসড়কের দুরবস্থা
কবরীর বাসায় চুরি
﻿এখন পর্যন্ত এশিয়া কাপের সবচেয়ে রোমাঞ্চকর ম্যাচ উপহার দিয়েছে পাকিস্তান-আফগানিস্তান। ...
বরিশালের উজিরপুর উপজেলার জল্লাদ ইউনিয়ন পরিষদের চেয়ারম্যান বিশ্বজিৎ হালদার নান্টুকে ...
﻿﻿﻿ড্রেসিংরুম থেকেই জরুরি তলব ঢাকায়-ওপেনিংয়ে কিছুই হচ্ছে না। সৌম্য সরকারকে ...
এশিয়া কাপে নিজেদের ধারাবাহিকতা ধরে রেখেছে আফগানিস্তান। ভালো রান সংগ্রহ ...